RESOLUCIÓN do 28 de decembro de 2011, da Dirección Xeral de Conservación da Natureza, pola que se modifica o couto de pesca de Padrón, no río Sar.
Consellería do Medio Rural — III. Outras disposicións — 13/01/2012

Antecedentes.
De conformidade co disposto no artigo 15 do Regulamento de ordenación da pesca fluvial e dos ecosistemas acuáticos continentais (Decreto 130/1997, do 14 de maio), o Servizo Provincial de Conservación da Natureza da Coruña iniciou o expediente de modificación do couto de pesca de Padrón.
No expediente de modificación do couto de pesca de Padrón consta o informe favorable do Comité Provincial de Pesca Fluvial da Coruña.
O expediente de modificación do couto de pesca de Padrón foi sometido a información pública mediante Resolución do 19 de outubro de 2011, publicada no DOG núm. 220, do 17 de novembro. Neste trámite de información pública non se presentaron alegacións.
Consideracións legais.
O expediente de modificación do couto de pesca de Padrón cumpre os requisitos establecidos na Lei 7/1992, do 24 de xullo, de pesca fluvial, no Decreto 130/1997, do 14 de maio, polo que se aproba o Regulamento de ordenación da pesca fluvial e dos ecosistemas acuáticos continentais, e demais normativa de aplicación.
A Dirección Xeral de Conservación da Natureza é competente para resolver o expediente segundo o disposto na Lei 7/1992, do 24 de xullo, de pesca fluvial, no Decreto 130/1997, do 14 de maio, polo que se aproba o Regulamento de ordenación da pesca fluvial e dos ecosistemas acuáticos continentais, e mais no Decreto 318/2009, do 4 de xuño, polo que se establece a estrutura orgánica da Consellería do Medio Rural e do Fondo Galego de Garantía Agraria.
Resolución.
De conformidade con todo o anterior, resolvo modificar o couto de pesca de Padrón, no río Sar, cos límites e a normativa que a seguir se establecen:
– Tramo I.
Límite superior: presa do muíño de Concheiro, concellos de Padrón e Rois.
Límite inferior: ponte do Carme, concello de Padrón.
Lonxitude aproximada: 4,2 km.
Clasificación: couto de reo.
Permisos diarios: 12 permisos os días laborables e 15 os sábados, domingos e festivos.
Cota diaria de captura, tamaño mínimo do reo e da troita e xornadas hábiles: segundo a orde anual de pesca continental.
– Tramo II.
Límite superior: ponte do Carme, concello de Padrón.
Límite inferior: desembocadura do río Sar no río Ulla, concello de Padrón.
Lonxitude aproximada: 2,5 km.
Clasificación: couto de pesca sen morte.
Permisos diarios: 10.
Xornadas hábiles: segundo a orde anual de pesca continental.
De conformidade co disposto no artigo 15 do Regulamento de ordenación da pesca fluvial e dos ecosistemas acuáticos continentais (Decreto 130/1997, do 14 de maio), inclúense no couto de pesca os 100 m finais de todos os afluentes existentes no tramo acoutado.
Contra esta resolución caberá, de conformidade cos artigos 107.1.º, 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, a interposición do recurso de alzada perante o conselleiro do Medio Rural no prazo dun mes, contado desde o día seguinte ao da publicación no
Diario Oficial de Galicia
.
Santiago de Compostela, 28 de decembro de 2011.